ମୁମ୍ବାଇ ୨୨।୧୨ଃ ମୁମ୍ବାଇରେ ସ୍ତ୍ରୀ ଖାଇବାକୁ ମନା କରିବାରୁ ଅତି ନିର୍ମମ ଭାବେ ପିଟିପିଟି ହତ୍ୟା କରିଛି ସ୍ବାମୀ । ସଂପୃକ୍ତ ବ୍ୟକ୍ତି ନିଶାଶକ୍ତ ଅବସ୍ଥାରେ ଘରକୁ ଫେରିବା କାରଣରୁ ସ୍ତ୍ରୀ ତାଙ୍କ ଉପରେ ଭୀଷଣ ରାଗିଥିଲେ । ଯାହା ତାଙ୍କ ସ୍ବାମୀଙ୍କୁ ପସନ୍ଦ ନଥିଲା । ତେଣୁ ସେ ତାଙ୍କୁ ଏଭଳି ଭାବେ ପିଟି ପିଟି ହତ୍ୟା କରିଥିବା ପୋଲିସ କହିଛି ।
ସୂଚନାଯୋଗ୍ୟ ଯେ, ମୁମ୍ବାଇରେ ୪୩ ବର୍ଷ ବୟସ୍କ ଅଜୟ ଅଦସୁଲ ଶୁକ୍ରବାର ରାତିରେ ନିଶାଶକ୍ତ ଅବସ୍ଥାରେ ଘରକୁ ଫେରିଥିଲେ । ଅଜୟ ମଦ୍ୟପାନ କରି ଘରକୁ ଫେରିଥିବାରୁ ତାଙ୍କ ସ୍ତ୍ରୀ ସୁଜାତା ତାଙ୍କ ଉପରେ ଭୀଷଣ ଭାବେ ରାଗିଯାଇଥିଲେ । ଯାହା ଫଳରେ ଉଭୟଙ୍କ ମଧ୍ୟରେ ଝଗଡା ହୋଇଥିଲା । ସୁଜାତାଙ୍କୁ ଅଜୟ ଖାଇବାକୁ ଡାକିଥିଲେ । ମାତ୍ରା ସେ ଖାଇବାକୁ ମନା କରିଦେଇଥିଲେ । ଫଳରେ ଅଜୟଙ୍କ ରାଗି ପଞ୍ଚମ ହୋଇଯାଇଥିଲେ । ସେ ସୁଜାତାଙ୍କୁ ମାଡପିଟ୍ କରିବାକୁ ଲାଗିଥିଲେ ।
ନିଶାଶକ୍ତ ଅବସ୍ଥାରେ ଥିବାରୁ ସେ କିଛି ଜାଣିପାରିନଥିଲେ । ଅତି ନିର୍ମମ ଭାବେ ସୁଜାତାଙ୍କୁ ପିଟିବାକୁ ଲାଗିଥିଲେ । ଏମିତିକି କାନ୍ଥରେ ସୁଜାତାଙ୍କ ମୁଣ୍ଡକୁ ପିଟିଦେଇଥିଲେ । ଯାହା ଫଳରେ ସୁଜାତା ସେହିଠାରେ ଟଳି ପଡିଥିଲେ । ସୁଜାତାଙ୍କୁ ଏପରି ଅବସ୍ଥାରେ ଦେଖି ସେ ଡରିଯାଇଥିଲେ । ତୁରନ୍ତ ସୁଜାତାଙ୍କୁ ହସ୍ପିଟାଲ ନେଇ ଯାଇଥିଲେ । ସେଠାରେ ଡାକ୍ତରଙ୍କୁ ଅଜୟ କହିଥିଲେ ଯେ, ତାଙ୍କ ସ୍ତ୍ରୀ ବାଥରୁମ୍ ରେ ପଡିଯାଇଛନ୍ତି । ଡାକ୍ତର ସେଠାରେ ସୁଜାତାଙ୍କୁ ମୃତ ଘୋଷଣା କରିଥିଲେ ।
ସୁଜାତାଙ୍କୁ ପୋଷ୍ଟ ମର୍ଟମ ରିପୋର୍ଟରୁ ଜଣାପଡିଥିଲା ଯେ, ତାଙ୍କ ଶରୀରର ଅନ୍ୟ କେତେକ ସ୍ଥାନରେ ମଧ୍ୟ ଆଘାତ ଲାଗିଛି । ଯାହା ଫଳରେ ଜଣାପଡିଥିଲା ଯେ, ଅଜୟ ତାଙ୍କ ସ୍ତ୍ରୀଙ୍କୁ ଭୀଷଣ ମାଡପିଟ୍ କରିଛନ୍ତି । ଯାହା ଫଳରେ ତାଙ୍କ ସ୍ତ୍ରୀଙ୍କର ମୃତ୍ୟୁ ହୋଇଛି । ଡାକ୍ତର ସଙ୍ଗେ ସଙ୍ଗେ ପୋଲିସକୁ ଖବର ଦେଇଥିଲେ । ଭୋଇଓ୍ବାଡା ପୋଲିସ ଅଜୟଙ୍କ ନାଁରେ ମାମଲା ରୁଜୁ କରି ତାଙ୍କୁ ଗିରଫ କରିଛି । ମାମଲାର ଅଧିକ ତଦନ୍ତ ଜାରି ରଖିଛି ପୋଲିସ ।
